বগুড়া, ১৩ জুলাই (শীর্ষ নিউজ ডটকম): প্রায় সাড়ে ৬ বছর পর দেশের বহুলালোচিত বগুড়ার কাহালু জোগারপাড়ায় উদ্ধার করা এক ট্রাক গুলি ও বিস্ফোরক মামলার কার্যক্রম সাক্ষ্য গ্রহণের মধ্য দিয়ে শুরু হয়েছে। আজ বুধবার বগুড়ার স্পেশাল ট্রাইব্যুনাল-৪-এ সাক্ষীর জবানবন্দি গ্রহণ করা হয়েছে। বগুড়ার অতিরিক্ত জেলা ও দায়রা জজ আদালত-১-এর বিচারক এবং স্পেশাল ট্রাইব্যুনাল-৪-এর দায়িত্বপ্রাপ্ত বিচারক কাজী শাহিনা নিগার আলোচিত এই মামলার সাক্ষী মুসলিম উদ্দিনের আংশিক জবানবন্দি গ্রহণ করেন। আগামী ২৩ আগস্ট একই সাক্ষীর  পূর্ণ জবানবন্দি গ্রহণের দিন ধার্য করা হয়।  জানা গেছে, ২০০৭ সালে ২ অক্টোবর যৌথবাহিনীর উদ্যোগে বগুড়ার জেলা প্রশাসক আলোচিত এই মামলা পুনরায় তদন্তের জন্য আইন মন্ত্রাণালয়ে আবেদন করেন। পরে আর এ মামলার বিষয়ে কোনো সিদ্ধান্ত পাওয়া যায়নি। এর আগে মামলার আসামি আতিকুর রহমান দুলুর আবেদনের প্রেক্ষিতে হাইকোর্টের একটি বেঞ্চ ওই ঘটনায় ৪টি মামলা স্থগিত ঘোষণা করে।  জানা গেছে, ২০০৩ সালের ২৭ জুন বিকেলে সিলেট থেকে আনারস বোঝাই একটি ট্রাক (ঢাকা মেট্রো ট ১১-৩৩৬৬) নিয়ে বগুড়ার কাহালুর জোগাড়পাড়ায় আসে। ওই দিন সন্ধ্যায় কৃষকলীগ নেতা  আফলাতুর রহমান পিন্টুর বাড়িতে নিরাপদ আশ্রয়ের জন্য আনারসের ট্রাকে লুকিয়ে রাখা বিপুল পরিমাণ চাইনিজ রাইফেলের গুলি ও বিস্ফোরকদ্রব্য ট্রাক থেকে আনলোড করা হচ্ছিল। ট্রাক থেকে গুলি ও বিস্ফোরক আফলাতুর রহমান পিন্টুর নেতৃত্বে নামানোর সময় স্থানীয় বাসিন্দা আলতাফ হোসেন ও মোজাম নামের দুই ব্যক্তি দেখে ফেলে। তারা কাহালু থানা দূরে হওয়ায় পার্শ্ববর্তী দুপচাঁচিয়া থানায় খবর দেয়। ইতিমধ্যে এলাকার লোকজন ভারতীয় অবৈধ মালামাল ভেবে গুলি ও বিস্ফোরকের প্যাকেট লুট করে নিয়ে যায়। পরে দুপচাঁচিয়া থানার ওসি জাবিদ হাসান ঘটনাস্থলে আসেন। জানাজানি  হয়ে গেলে লুট করে নিয়ে যাওয়া গুলি ও বিস্ফোরকের প্যাকেটগুলো যে যার মতো পুকুর ও ধানের জমিতে ফেলে দেয়। পরে পুলিশ আফলাতুর রহমান পিন্টুর বাড়িসহ এলাকার বিভিন্ন পুকুর, ধানের জমি, বাঁশ ঝাড় থেকে ৯৯ হাজার ৯শ ৬৯ রাউন্ড চায়নিজ রাইফেলের গুলি ও ১৭৪ কেজি বিস্ফোরকদ্রব্য উদ্ধার করে। ঘটনার পরই আফলাতুর রহমান পিন্টু পালিয়ে যায়। এখনো তিনি নিরুদ্দেশ রয়েছেন। পিন্টু বেঁচে আছে কি না এ খবর পুলিশ ও তার আত্মীয়-স্বজনদের কাছে জানা নেই। তবে এলাকার অনেকের ধারণা, পিন্টু পালিয়ে ভারতে আত্মগোপন করে আছে।  উক্ত গুলি ও বিস্ফোরকদ্রব্য  উদ্ধারের ঘটনায় কাহালু ও দুপচাঁচিয়া থানায় ৪টি মামলা হয়। কাহালু থানার তৎকালীন ওসি অহেদুল ইসলাম বাদী হয়ে একটি এবং দুপচাঁচিয়া থানার ওসি জাবিদ হাসান বাদী হয়ে পৃথক দুটি মামলা দায়ের করেন। মামলা দায়েরের পর পুলিশ তদন্ত শুরু করে। পরে ঊর্ধ্বতন কর্তৃপক্ষের নির্দেশে মামলার তদন্তভার সিআইডির কাছে হস্তান্তর হয়। সিআইডি ঢাকা জোনের কর্মকর্তা মুন্সি আতিকুর রহমান মামলার তদন্ত কাজ শুরু করেন। তদন্ত শেষে ওই বছরের ১১ সেপ্টেম্বর সিআইডি আদালতে ৪টি মামলার চার্জশিট দাখিল করে। ৪টি মামলায় ৬ জনকে আসামি করা হয়। এরা হলো বগুড়ার কাহালু বীরকেদার  ইউনিয়ন কৃষকলীগের তৎকালীন আহ্বায়ক আফলাতুর রহমান পিন্টু, তার স্ত্রী আনোয়ারা খাতুন বীথি, ট্রাকের মালিক হবিগঞ্জের চুনারুঘাটের সাতছড়ি ফরেস্ট বস্তির সচীন্দ্র নাথ বর্মার ছেলে আশীষ দেব বর্মা, বগুড়া শহরের ঠনঠনিয়া তেঁতুলতলার এরশাদ আলীর ছেলে বগুড়া জেলা যুবলীগ নেতা আতিকুর রহমান দুলু, ট্রাক চালক হবিগঞ্জের বাহুবল উলিপুরের আলালের ছেলে আলতু মিয়া, বগুড়া শহরের মালতীনগরের তোজাম্মেল হোসেনের ছেলে জামায়াত নেতা হারুন-উর রশীদ জালাল। উক্ত মামলায় সাক্ষী করা হয় ৩৮ জনকে। আসামিদের মধ্যে আতিকুর রহমান দুলু হাইকোর্টে কোয়াশমেন্ট আপিল করেন।  হাইকোর্ট ডিভিশন বিচারক আব্দুর রশীদ এবং সৈয়দ রিফাদ আহম্মেদ সমন্বয়ে গঠিত বেঞ্চ ২০০৫ সালের ২৭ ফেব্রুয়ারি মামলার সব কার্যক্রম স্থগিত করেন। তারপর থেকেই প্রায় সাড়ে ছয় বছর মামলার কার্যক্রম স্থগিত থাকে। আসামি আলতু মিয়ার পক্ষে মানবাধিকার সংস্থা হাইকোর্টে আবেদন করলে হাইকোর্টে রিভিশন নিষ্পত্তি হওয়ায় তিনটি মামলা চালু হয়। অপর একটি মামলা এখনো স্থগিত রয়েছে।  (শীর্ষ নিউজ ডটকম/প্রতিনিধি/সস/১৭.৩৬ঘ.)